## El Consell ratifica la contractació de l’assistència tècnica per a l’execució del projecte de restauració hidrologicoforestal en la conca del Buseo

*** El contracte ascendix a 118.074 euros i té una duració prevista d’onze mesos**

El Consell ha ratificat la contractació, per via d’emergència, del servici d’assistència a la direcció d’obra i coordinació de seguretat i salut per a l’execució del projecte de restauració hidrologicoforestal en la conca de Buseo. El contracte, que correspon a la Conselleria de Medi Ambient, Infraestructures i Territori, es realitza per un import de 118.074 euros i preveu un termini d’execució d’onze mesos.

A conseqüència de les inundacions del mes d’octubre passat, la presa del Buseo va patir danys greus que van afectar de manera severa esta infraestructura hidràulica. Per a reforçar les mesures de seguretat i reparació d’esta infraestructura hídrica clau, el Ministeri per a la Transició Ecològica i el Repte Demogràfic està tramitant el contracte d’execució de les obres previstes en el projecte de restauració hidrologicoforestal de la conca de Buseo. Concretament, les obres inclouen la construcció de quatre dics de maçoneria hidràulica en el riu Reatillo i en els barrancs de La Hoz, en el d’Arcolla i en el Barranco del Agua, en els municipis de Chera i Requena.

L’objectiu de les obres és preparar el territori davant de possibles fenòmens meteorològics extrems, millorant la regulació d’avingudes per a protegir l’embassament, evitar l’erosió directa en els llits i vessants marginals, i protegir la població contra inundacions. Per a l’execució d’este projecte hidrologicoforestal, la Generalitat assumix la contractació del servici d’assistència tècnica a la direcció d’obra i de coordinació de seguretat i salut.

Fecha: 10/06/2025